מרטין גריקס

קריירה מוזיקלית

מרטיין חריטסן נולד בעיר אמסטרדם שבהולנד, בגיל שמונה גריקס הביע עניין בתקליטנות לאחר שצפה בטייסטו מנגן באולימפיאדת אתונה שהתקיימה בשנת 2004 וקיבל השראה במיוחד מהשיר "Traffic" של טייסטו.

2012-2011: חתימה ב-Spinnin' Records

בשנת 2011, כאשר היה בן 15, גריקס פרסם בוטלג לשיר "Tonight" של אנריקה איגלסיאס, אשר התפרסם בבלוגים ידועים והגיע לידי חברת ההקלטות הידועה, Spinnin' Records, אשר הציעה לו חוזה הקלטות. לאחר החתמתו בחברה, הוא פרסם את הטראק הראשון שלו בחברה, "Keygen" ב-2012. בנובמבר, הרמיקס שלו לשיר של כריסטינה אגילרה, "Your Body", יצא לאור בגרסת הדלוקס של אלבומה השביעי Lotus כרצועת בונוס. שלושה ימים לאחר יציאת האלבום, פורסם טראק נוסף של גריקס, "BFAM", יחד עם כוכב עולה נוסף, ג'וליאן ג'ורדן, תחת תת-החברה המרכזית של Spinnin' Records, ‏Doorn Records, השייכת לסאנדר ואן דורן.

2013-2014: פריצת הדרך

בתחילת 2013, גריקס הוציא לאור מס' טראקים משותפים שבזכותם התפרסם, בפברואר את הטראק "Torrent" יחד עם סידני סמסון תחת חברת ההקלטות של טייסטו, Musical Freedom שהיא תת-חברה של 'Spinnin, וחודש לאחר מכן, במרץ, את הטראק "Error 404" יחד עם ג'יי הארדוויי בחברת ההקלטות Doorn ובמאי את הטראק "Just Some Loops" עם הצמד TV Noise בחברת ההקלטות המרכזית 'Spinnin.
הטראק שבזכותו גריקס התפרסם בעיקר הוא "Animals" שפורסם ב-16 ביוני 2013 ב-'Spinnin והפך ללהיט במצעדי המוזיקה באירופה ודורג במקום הראשון במצעד הסינגלים הבריטי הידוע ובמקום הראשון באתר beatport ובכך הפך לאמן הצעיר ביותר שדורג במקום זה. "Animals" גם זכה למעמד פלטינה במדינות רבות כגון בלגיה, גרמניה, אוסטרליה, בריטניה וגם על ידי איגוד תעשיית ההקלטות האמריקאי ולאלבום פלטינה כפול על ידי Music Canada. ב-13 בינואר 2014, פורסמו הרמיקסים ל-"Animals" בחברת ההקלטות SPRS (תת-חברה של 'Spinnin) שביניהם רמיקס טראפ של מרטין גריקס עצמו וויקטור ניג'ליו, רמיקס האוס של אוליבר הלדנס ו-2 רמיקסים מסגנון האלקטרו האוס, של Botnek ורמיקס של ג'יי רונקו.
ב-30 בספטמבר 2013, גריקס פרסם רמיקס לטראק "Project T" של סאנדר ואן דורן ו-דימיטרי וגאס ולייק מייק, שגם הוא דורג במקום הראשון באתר beatport ימים ספורים לאחר יציאתו.
הטראק השלישי של גריקס וג'יי הארדוויי, "Wizard", פורסם בתחילת חודש דצמבר וגם דורג גבוה במצעדי סינגלים והבולט ביניהם הוא במקום השביעי במצעד הסינגלים הבריטי. ב-17 במרץ 2014, חודשיים וחצי לאחר הוצאת הטראק המקורי, פורסמו הרמיקסים לטראק וביניהם רמיקס האוס של Tchami, רמיקסי אלקטרו האוס של מייק האוקינס ורמיקס של Tom & Jame וגם רמיקס טראפ של Yellow Claw.
במשך שנת 2014, גריקס שיתף פעולה עם אמנים כמו Firebeatz בטראק "Helicopter", עם דימיטרי וגאס ולייק מייק בטראק "Tremor", עם סאנדר ואן דורן ו-DVBBS בסינגל "Gold Skies", ב-"Turn Up The Speakers" עם אפרוג'ק וב-"(Virus (How About Now" עם MOTi.
ב-14 באוקטובר 2014, הוציא מרטין את הפרק הראשון של העונה הראשונה בסדרת הטלוויזיה "The Mattin Garrix Show" .
ב-8 במרץ מרטין גריקס פרסם את הטראק "Proxy" להורדה בחינם בערוץ הסאונדקלאוד שלו כאות תודה למעריצים שלו, אף על פי שהיה אמור להתפרסם ב-Spinnin' Records.
ב-8 ביולי 2014, הטראקים "Animals", ‏"Tremor", ‏"Gold Skies", ‏"Proxy" ו-"Wizard" יצאו לאור שנית במיני אלבום (EP) של גריקס שנקרא Gold Skies EP תחת היתר בלעדי של Spinnin' Records לחברת ההקלטות Silent Records ול-Republic Records, תת-חברה של חברת ההקלטות הידועה יוניברסל מיוזיק גרופ.
הסינגל המשותף "Set Me Free" של גריקס יחד עם יוצר המומבטון, דילון פרנסיס, יצא לאור ב-6 באוקטובר 2014 כחלק מהאלבום של פרנסיס "Money Sucks, Friends Rule" בחברת ההקלטות קולומביה.

2015: עזיבת Spinnin' Records

ב-6 בפברואר 2015, גריקס הוציא לאור את הטראק "Forbidden Voices" תחת לוגו מסחרי חדש x+ שמייצג את האותיות x ו-t בשמו, Mar+in Garrix. ב-17 במרץ, הוציא לאור את הסינגל "Don't Look Down" יחד עם הזמר אשר. הקליפ של הסינגל השתתף בטקס פרסי המוזיקה של יוטיוב, ה-YTMA, ויצאו שתי גרסאות שלו: Towel Boy ו-Towel Girl.
ב-6 ביולי, יצא לאור הסינגל המשותף של גריקס עם הצמד Matisse & Sadko בשם "Dragon" וכעבור שבוע פורסם סינגל משותף נוסף בין השלושה שנקרא "Break Through The Silence".
ב-26 באוגוסט 2015, גריקס הודיע בעמוד הפייסבוק שלו כי הוא ביטל את חוזהו בחברת ההקלטות Spinnin' Records וחברת ההוצאה לאור המשויכת אליה, MusicAllStars. שנתיים לאחר מכן פסק בית המשפט ההולנדי לטובת גריקס והעניק לו את הזכויות על השירים שפרסם תחת חברות התקליטים.
באותה שנה היה שותף גריקס בהפקת "Waiting For Love", השיר המצליח ביותר של המפיק השוודי אביצ'י. בנוסף עבד עם הזמר המצליח אד שירן על שיר בשם "Rewind Repeat It" ואף ניגן אותו בהופעותיו. עם זאת השיר מעולם לא יצא לאור, וגריקס תלה את האשמה בחברת ההקלטות של שירן: "דחינו שחרור סינגלים אחרים שלי, אך חברת חברת ההקלטות של אד רצתה להוציא קודם שירים אחרים שלו, ובשלב מסוים לא שחררתי אף סינגל שלי במשך חמישה-שישה חודשים. זה מעצבן. אני לא חושב שאי פעם נשחרר את השיר".

2016-2017: הקמת STMPD והזכיות ב-DJ Mag

ב-4 במרץ 2016, לאחר חילוקי הדעות עם חברת ההקלטות Spinnin, הודיע גריקס על הקמת חברת הקלטות משלו בשם STMPD RCRDS. השיר הראשון שיצא לאור תחתיה היה השיר שלו "Now That I've Found You" בשיתוף עם ג'ון מרטין ומיקל זיטרון (תחת השם John & Michel). ב-26 במאי יצא הסינגל השני "Lions In The Wild" בשיתוף צמד ה- DJ הבריטי Third Party.
ב-29 ביולי הוציא את "In The Name Of Love" בשיתוף עם ביבי רקסה. השיר זכה להצלחה רבה ברחבי העולם. בין ה-14 ל-20 באוקטובר שחרר גריקס שבעה קליפים למיני-אלבום "Seven", כאשר בכל יום הוא משחרר קליפ חדש. בין שיתופי הפעולה בשירים אלה היו Mesto, Jay Hardway ו-Matisse & Sadko.
ב-20 באוקטובר 2016, דורג גריקס במקום הראשון ברשימת 100 ה-DJ הטובים בעולם של המגזין הבריטי "DJ Mag". גריקס נחשב לדיג'יי הצעיר ביותר הזוכה בתואר הנכסף, בגיל 20 בלבד.
ב-27 בינואר 2017 הוציא גריקס את הסינגל "Scared To Be Lonely" בשיתוף דואה ליפה. ב-7 באפריל הוציא את "Byte" עם ברוקס, ושבוע לאחר מכן את "There for You" בשיתוף עם הזמר היהודי-אוסטרלי טרוי סיון.
בפסטיבל טומורולנד 2017 הופיע גריקס בבמת STMPD תחת השם YTRAM (היפוך אותיות של Marty), וניגן תחתיו סט אשר מאופיין בטק-האוס ודיפ האוס. בסט אחר, תחת השם מרטין גריקס, השיק את הסולו "Pizza", וכמו כן את שיתוף הפעולה שלו עם דייוויד גטה "So Far Away" (אשר שוחרר רשמית ב-1 בדצמבר 2017).
באותו קיץ דורג גריקס בראש רשימת ה-DJ המרוויחים בעולם של מגזין פורבס, דגמן כפנים של חברת ההלבשה Armani Exchange וקיבל קביעות (Residency) לאותה שנה במועדון "Hï Ibiza" שבאי איביזה, ספרד. ב-21 באוקטובר 2017, בפסטיבל המוזיקה של אמסטרדם, הוכרז גריקס כזוכה בפעם השנייה ברציפות ברשימת 100 ה-DJ הטובים בעולם של DJ Mag.

2018: Bylaw

ב-23 בפברואר 2018 שחרר גריקס את השיר "Like I Do", שיתוף פעולה שני שלו עם דייוויד גטה והשלישי עם ברוקס. יומיים לאחר מכן הוא הופיע בטקס הנעילה של אולימפיאדת פיונגצ'אנג. ב-20 באפריל 2018 גריקס שחרר את השיר "Game Over" עם המפיק Loopers.
ב-15 ביוני שחרר גריקס את השיר "Ocean" בשיתוף הזמר Khalid. ב-29 ביולי סגר את פסטיבל הטומורולנד 2018 עם שיר חדש ששוחרר מיד עם סיום הסט- "High On Life" בשיתוף הזמר בון.
גריקס הופיע בישראל לראשונה ב-10 בספטמבר בפארק הירקון, תל אביב.
כמה ימים לאחר הופעתו בישראל, ב-14 בספטמבר, הוציא סינגל חדש עם ג'סטין מיילו בשם "Burn Out".
בין ה-16 ל-20 באוקטובר שחרר גריקס חמישה שירים חדשים אשר הרכיבו את המיני-אלבום "Bylaw" (בדומה למיני-אלבום "Seven"), ביניהם שיתופי פעולה עם התקליטן והמפיק Dyro וחבר להקת לינקין פארק מייק שינודה. ב-20 באוקטובר זכה גריקס בפעם השלישית ברציפות בתואר ה-DJ הטוב בעולם של מגזין DJ Mag.

פרויקטים צדדיים

בסוף 2013, פורסם טראק בשם Gamer של Bassjackers ו-GRX על ידי חברת ההקלטות Doorn Records ומיד לאחר פרסומו, הופצו שמועות וספקולציות ש-GRX זה מרטין גריקס ככל הנראה מכיוון שזהו מעין קיצור של שם המשפחה שלו Garrix, כגון טייסטו אשר משתמש בשם TST‏ (Tiesto). שמועות אלו אושרו על ידי ניקי רומרו בתוכנית הרדיו שלו, Protocol Radio. מספר טראקים נוספים שוחררו מאז שגם בהם מופיע גריקס תחת השם GRX.
שם אחר תחתיו מופיע גריקס הוא YTRAM (היפוך אותיות של Marty). ההופעה הראשונה של YTRAM הייתה בפסטיבל טומורולנד 2017 ומאז הופיע תחתיו מספר פעמים, אך בניגוד ל-GRX לא יצאו עד כה שירים תחת שם זה. הסטים שלו מאופיינים בסגנונות הטק-האוס והדיפ האוס והוא מבצע אותם כשהוא לבוש בקפוצ'ון שחור ומסכה.
פרויקט נוסף הוא הצמד AREA21 (יחד עם המפיק והראפר Maejor) תחתיו הוציאו מספר שירים, כאשר הראשון שבהם, "Spaceships", נוגן על ידי גריקס בפסטיבל אולטרה מיוזיק 2016. הצמד מפיק שירים המאופיינים בסגנונות פופ, היפ-הופ, ופיוצ'ר באס ונכון למרץ 2019 שוחררו שישה שירים תחת פרויקט זה.